Imtella' Marzu 25, 2021 Il-Prim Ministru tal-Belġju Alexander De Croo ħabbar li l-pajjiż se jmur f'erba' ġimgħat lockdown għall-perjodu tal-Għid li se jibda fis-27 ta' Marzu. Il-kumitat ta' konsultazzjoni dwar il-pandemija ddeċieda li jmur għal dan il-perjodu bil-għan li jrażżan it-tielet mewġa ta' każijiet. Id-deċiżjoni ttieħdet ukoll wara li r-rata ta' infezzjonijiet u mwiet reġgħet kienet l-ogħla fl-aħħar erba' xhur. Konsegwenza ta' din id-deċiżjoni, il-Prim Ministru Belġjan ħabbar se jingħalqu l-iskejjel kollha u se jkun hemm aċċess limitat ħafna għal bosta ħwienet. Huwa żied jgħid li din hija deċiżjoni diffiċli li kellha tittieħed u li fin-nuqqas tagħha, il-konsegwenzi kienu se jkunu serji ħafna. Huwa żied jgħid li l-varjant tar-Renju Unit wassal sabiex jirdoppjaw il-pazjenti fl-isptarijiet fil-Belġju. Il-Prim Ministru De Croo ordna curfew biex in-nies tkun id-dar sal-10.00 p.m. fi Brussell u sa nofsillejl f'reġjuni oħrajn tal-pajjiż. Żied jgħid li l-ġemgħat fil-pubbliku ma jistgħux ikunu ta' aktar minn 4 persuni. Madankollu qal li se jibqa' permess l-ivvjaġġar fil-pajjiż.